
Abstract 

The ontology of language is related to the relationship between language, thought and reality, and refers to 
the very genesis and its constituent elements, called linguistic facts. The article starts from a brief review of the 
theore tical concepts regarding the essence of language: naturalism / realism, structuralism, neopositivism, E. 
Coşeriu's conception, creationism. Ontologically, the word is a conventional linguistic symbol, which appears 
historically, by naming the facts, relationships and phenomena of reality. In this context, it has a meaning by 
reference to something, as a whole (extension) and a meaning, by content (intention). The functions of language 
are analyzed: denominative (naming), communication and cognitive formative, the correlation between thinking, 
logic and language, between syntax and linguistic and logical semantics. In conclusion, some aspects are 
examined, related to the role of language and scientific language in the didactic discourse. Some applied 
suggestions for improving language education are made. 

Key-words: language ontology, linguistic facts, realism, structuralism, meaning, meaning, educational 
language 

Conceptii referitor la limbaj şi gândire ca fenomene sociale 

Referitor la apariția limbii există mai multe concepții, teorii care, ca regulă, lasă loc 
pentru diverse noi interpretări, nuanţări şi concluzii. Printre ele cele mai relevante sunt - 
Teoria naturalistă, numită şi realistă. Ea se axează pe priorităţile mentalului asupra limbajului. 
In această viziune, limba este un produs al evoluţiei umane, în cadrul unei activităţi practice 
orientate spre cunoaşterea şi valorificarea naturii. Această teorie îşi asumă existența externă, 
independent de gândire şi limbaj. Din punct de vedere filosofic, în acest context al asumpții 
ontologice fizicaliste, oamenii sunt părți complexe ale lumii fizice. Datorită mentalului, allias 
gândirii, omul pe parcursul evoluţiei sociale a inventat/creat limbajul, prioritar, ca un 
instrument de comunicare și adaptare la realitate. In tradiţia civilizației europene această 
concepţie își are începutul în Metafizica lui Aristotel [1]. 

In acest sens, filosoful român I. Oprea cu referire la A. Filipide susține că «legile limbii 
sunt obiective neadmițând intervenţii voluntariste» [9, p.353]. Această tradiţie a fost 
consolidată în şcoala lingvisticii româneşte de G. Ivănescu [6]. Astfel, temelia ontologică a 
limbii o reprezintă relaţia, prin referință la realitate, care este constituită din obiecte, fenomene 
şi raporturi. Elementele acestei realități sunt numite (nominalizate), prin «botez», cu ajutorul 
unor cuvinte (casă de locuit, vis, mai mare etc.) care fiind semne simbolice au caracter 
convențional şi reflectă calitățile acestor elemente. Astfel este justificată semnificația 
cuvintelor, cărora în cadrul unui text, sau discurs li se atribuie un anumit sens în calitate de 
termeni ai propozițiilor. Termenii semnificație şi sens sunt sinonime care, însă, au nuanţe 
semantice diferite — primul, prin referință la realitate, în extensiune, determină un conținut, iar 

cel de al doilea — in aspect logic (intensiune), esenţa cuvântului ca şi noțiune. Asemenea 
abordare realistă a provenienţei limbajului, admite şi intervenția creativă a factorului 
subiectiv, care contribuie la transformarea, dezvoltarea limbii, recunoaşte rolul activ, modelator 
al ei asupra conștiinței individuale şi a celei sociale. În cadrul acestui proces socio-cultural de 
evoluţie a limbii, se constituie şi elementele ei structurale - fonetica, etimologia, sintaxa, 
semiotica, semantica şi pragmatica, sunt definite conceptele ontologice întemeietoare — cuvânt, 
nume, termen, noţiune, semn, simbol, denotant, conotaţie, semnificaţie, sens etc. 

Un alt curent teoretic influent, care se află la originea lingvisticii ca ştiinţă, este 
structuralismul. Fondatorul acestui curent este cercetătorul elveţian Ferdinand de Saussure 
(1857-1913). Esenţa acestei teorii rezidă în faptul că fenomenul limbii poate fi înțeles ca un 
principiu de imanență, pornind de la trăsăturile ei interne (structurale) şi nu de la evoluţia ei 
istorică. Esenţial este studiul sincronic, care se ocupă de raporturile logice și psihologice 
dintre termenii coexistenți ai sistemului, așa cum este perceput de conștiința colectivă, precum 
şi studiul diacronic, care pune în evidenţă raporturile ce leagă termenii succesivi, ce se 
substituie unul altuia pentru a crea un sistem lingvistic coerent. 

Exegeţii acestei teorii pun în evidență meritul structuralismului de a redefini noțiunea de 
valoare lingvistică, ce exprimă un raport, existent între semnificat (formă acustică sau grafică) 
şi semnificant (conţinutul său în semnificaţie). Acest raport reprezintă un element cheie în 
întreg sistemul lingvistic. În cadrul acestei concepții limbajul reprezintă un fenomen social, 
produs al memoriei, în timp ce vorbirea este un fapt de creaţie individuală. 

Secolul al XX-lea a fost dominat, preponderent, de curentul pozitivismului logic, numit şi 
neopozitivism, care a deplasat studiul limbajului spre studierea relaţiei dintre limbă şi gândire și 
a relației limbajului gândirii (ştiinţific), şi lumii faptelor fizice. Obiectul de studiu al acestui 
curent a devenit analiza logică a limbajului științific în cadrul filosofiei limbajului. Categoriile 
sale conceptuale au devenit sintaxa şi semantica logică, orientate spre captarea adevărului 
ştiinţific şi  certitudinii cunoştinţelor, eliminarea speculațiilor metafizice arbitrare. 
Reprezentanţii remarcabili ai acestui curent sunt B.Russel, L.Wittgenştein, R.Carnap şi alții. 

Există şi o categorie de viziuni asupra limbajului, care pun accentul pe anumite aspecte 
ce țin de evoluţia și funcționarea limbii. Una dintre ele aparţine ilustrului lingvist, de origine 
basarabeană, Eugen Coșeriu (1921-2002). 

Într-un articol de sinteză, în revista Limba Română [2, p.146-150], el afirmă că omul ca 
şi ființă socială, are două dimensiuni principale — munca, care transformă lumea fizică la 
necesităţile sale biologice şi limba, prin care omul adaptează lumea la necesităţile sale 
esențiale. Lumea, susţine lingvistul, constă din trei tipuri de obiecte: 

a) Matematice - fără substanță ; de aceste obiecte create axiomatic de om avem 
siguranță. 

b) Naturale - care constituie o substanţă fizică cu o anumită formă şi structură. 

c) Culturale - ce le face omul cu un scop artistic, estetic . 

Această asumpţie originală a obiectelor lumii este exprimată şi cunoscută prin limbaj, 
care îl integrează pe om în realitate. Elementele limbii şi principiile ei de funcționare sunt, 
preponderent, de natură structuralistă. Savantul Coşeriu pune în valoare intuitivismul, ca o 
corelație dintre rațional şi psihologic (senzorial), afirmând că vorbitorul ştie ce este limba 
intuitiv. [5] Limbajul , în viziunea sa, este o formă a culturii. 

Tabloul teoriilor ştiinţifice despre originea şi natura limbii ar fi, probabil, incomplet, 
dacă n-am aminti și despre viziunea creaționistă, care promovează ideea că limba este un dar 
de la Dumnezeu, o creaţie divină, precum scrie în Sfânta Scriptură: «și la început a fost 
Cuvântul şi Cuvântul era cu Dumnezeu, şi Cuvântul era Dumnezeu» [4, p. 113]. Afirmația 
constată o identitate dintre Cuvânt şi Dumnezeu, de aceia este inutilă o întrebare de tipul — dar 
cine a fost primul? Este la fel lipsit de sens să cerem o argumentare științifică a acestei 
afirmaţii, pentru că ea are un statut de revelaţie, de natură mitologică cu conotaţii mistice. 

În context similar este prezentată şi problema diversităţii lingvistice. Ea este legată de 
cunoscutul episod biblic, pomenit în capitolul XI din Geneza, care descrie intenția oamenilor de 
a construi în Babilon un turn (o scară lungă ), cunoscut şi ca turnul Babel, pentru a ajunge la 
Cer. Dumnezeu a amestecat limbile constructorilor stopând astfel lucrările. În schimb 
omenirea s-a ales cu o diversitate lingvistică remarcabilă. E drept că pe parcursul istoriei au mai 
apărut şi alte limbi, iar unele au dispărut, sau sunt pe cale de dispariţie, dar ce mai contează 
acest lucru în context alegoric. Această concepție, cu toate aspectele ei discutabile, creează, 
totuși, o aură de sacralitate limbii, ceea ce nu e deloc puţin, ba chiar e foarte mult în aspect 
valoric. În glumă fie vorba, n-ar fi stricat, probabil o intervenţie divină și atunci, când oamenii 
s-u apucat să construiască în epoca modernă turnuri imense şi clădiri „zgârie nori”. 

Principiile formative şi elementele ontologiei limbajului 

Categoria filosofică ontologie este un verb, care din limba greacă are sensul de a fi, 
semnifică ființă, sau existență, cu referire la lucruri (obiecte), proprietăţi (calităţi), procese, 
fapte. Cu alte cuvinte, existenţa este asociată cu realitatea lumii. Cu referire la realitatea fizică, 
I. Kant afirma că ea constituie un lucru în sine (necunoscut) şi doar în procesul cunoaşterii, ea 
se reflectă ca un dat empiric (fenomen) al rațiunii. 

Ontologia limbii ţine, în fond, de corelaţia limbaj — gândire — realitate. În acest aspect 
ontologic referitor la natura limbii, ne punem întrebarea- ce reprezintă limba ca entitate 
culturală, spirituală? Altfel spus - ce sunt faptele lingvistice şi care este modul lor de apariție? 
După cum afirmă unii exegeți [7], apariția primelor cuvinte, primei limbi este învăluită în 
mister şi nu vom cunoaște, probabil, niciodată cu certitudine aceste date. Această supoziție se 
fondează pe faptul, că apariţia limbilor a fost precedată de o etapă în care a dominat animismul. 
Acest fenomen se caracterizează prin faptul că o comunitate umană trata esenţa naturii ca a 
ceva însuflețit, iar obiectele ei erau văzute, contemplate și înzestrate cu calități supranaturale, 
oculte, magice [11]. De aceea, chiar de la apariția limbii şi până în prezent, diversitatea 
semantică a limbajului este, în bună parte, asociată cu magicul, misticul. 

Polisemia, echivocul, conotaţiile contextuale etc. mențin această stare de incertitudine. În 
această situație, când limbajul nu era încă legat cu gândirea ca procedeu de generalizare a 
esenței, a apărut la nivel de percepere senzitivă, inventarea unei ființe supranaturale, care este 
invizibilă, dar stăpână pe acțiunile umane şi, care determină destinul individului şi a 
comunității. La această etapă iraţională, Dumnezeul creator este stăpânul gândind. Filosoful 
rus, M. Kozlova, consideră că limba a apărut în context uzual, din necesitatea comunicării, 
inițial pornind de la gesturi, mai apoi trecând la forme determinate emoțional prin exclamări 
nearticulate şi doar la o etapă superioară a civilizaţiei apare comunicarea articulată cu ajutorul 
cuvintelor [7]. Iniţial a dominat forma orală, iar mai apoi, odată cu inventarea alfabetului şi in 
formă scrisă. 

Mai mulți filosofi ai limbajului și lingvişti consacraţi consideră că, genetic, primar a fost 
mentalul, iar mai apoi limbajul, însă, funcţional, vorbirea şi gândirea sunt corelative [3, 7]. 
Limba este expresia materială a gândirii. În acest sens, M. Heidegger numeşte cuvântul - 
„locuința existenţei” [10, p. 253]. Astfel, in evoluție, apar primele entităţi ontologice ale 
limbajului: mai întâi cuvintele, iar mai apoi propoziţiile. 

Există, însă și opinii, care consideră că primar în evoluţie, în cadrul relației cu gândirea a 
fost limbajul (XI ). Filosoful român H. Wald susține concepţia că între cuvinte, mai întâi au 
apărut formele substantivale, iar mai târziu, cela verbale, iar din punct de vedere semantic, 
logic, iniţial au fost formele individuale și particulare (un, acest, unii), iar pe urmă cele 
generale (toţi, nici unul). Generalizarea, în acest sens, este un procedeu mai complex, decât 
simpla nominalizare a realității individuale ca un întreg. 

În procesul istoric de constituire a limbii, „nominalizarea este funcția de bază a 
limbajului” [7, p. 41]. Teoria naturalistă a limbajului începe cu o ipoteză, şi anume, „că 
esența semnificației unui simbol lingvistic (cuvânt) constă în faptul, că el reprezintă ceva” [3, 
p. 39]. Altfel spus, nominalizarea este un procedeu prin care oamenii, în procesul de 
comunicare în raport cu realitatea, convin, cu referință la obiecte, să le dea un nume, într-un fel 
să le “boteze” ca obiecte întregi. Adică, dacă ne referim la numele casă, atunci prin descripție 
stabilim sensul (esenţa) lui — obiect format din pereţi, acoperiş, uşi, geamuri, odăi, în care se 
poate locui. Cuvintele ce formează termeni ştiinţifici sunt descriși prin conținutul unei definiții, 
care exprimă logic sensul lor. Atunci când ne referim la entități matematice, construite teoretic 
de om în procesul cunoaşterii (număr, operaţie matematică, ecuație etc) vom conştientiza 
faptul că aceste obiecte sunt reale, dar nu fizice şi nici spaţio-temporale. Ele au, în acest sens, o 
natură misterioasă, adică sunt o realitate ce nu poate fi descrisă empiric. La fel şi cuvintele 
Dumnezeu, nemurirea sufletului etc, nu pot fi probate empiric. Ele sunt entităţi religioase reale 
pentru omul credincios, iar existența lor este rodul unei trăiri emoţionale prin evlavie şi 
asociere ritualică. Sunt şi cuvinte, termeni, expresii, care au o interpretare metaforică, de aceea 
semnificația lor prin referință este incertă, iar sensul lor este volatil. De exemplu — profesia 
este o brățară de aur; copiii sunt bucuria vieţii; mirific etc. 

Nominalizarea, însă, nu se reduce doar la procedeul descripției prin referință la obiecte 
întregi. Există şi procedeul numit descripție cauzală. De exemplu, afirmaţia — emanaţia 
bioxidului de carbon, provoacă fenomenul încălzirii globale. În acest caz fenomenul încălzirii 
globale este o consecinţă, efect, determinat de o cauză, emanarea bioxidului de carbon. Deci 
fenomenul se explică ca o relație cauzală și nu prin referință. Desigur că trebuie, prealabil, să 
cunoaştem sensul termenului — bioxid de carbon, în acest caz și în alte cazuri similare. Mai 
există și un al treilea procedeu de nominalizare, mai complex — şi anume, cel descriptiv cauzal. 
Anterior menţionata, M. Kozlova, cu referire la G. Frege, menţionează următoarea clasificare a 
numelor [7, p. 41] Nume proprii — semnifică obiecte, fiinţe concrete, individuale; de ex. Ștefan 
cel mare, nr. 1, acest tablou etc. 

b) Nume de funcţii (noţiuni-relaţii), ori descripţii nedeterminate- (dacă-atunci, şi, sau, 
sau- sau, numai dacă etc.) 

c) Propoziţii, care sunt considerate un caz particular al numelor, ca și nume ale unor 
obiecte logice speciale, şi anume a valorilor logice adevărat sau fals. 

În cadrul corelaţiei gândire — limbă — cunoaștere, de rând cu funcția denominativă, care 
este esențială în constituirea limbii, mai există şi funcțiile ce ţin de comunicare şi cognitiv 

formativă. Aceste funcţii se referă nu numai la aspectul lingvistic, care este expresia materială 
(ontologică) a gândirii, ci și la aspectul logic, axat pe valoarea semantică, ce ține nu numai de 
sensul cuvintelor, dar şi de cel al propoziţiilor. Anume propoziţia şi nu cuvintele răzlețe, 
afirmă M. Kozlova, cu referire la L. Wittgenştein, în aspect funcțional al limbii, constituie 
celula limbajului, lăcașul cunoştinţelor. [7, p. 149] 

Limba este un sistem comunicativ normat şi, în acest sistem «limba este baza creării 
logicului, iar logicul este baza creării limbajului» [10, p. 14-15]. Cu toate acestea, limba şi 
logica îşi au specificul său, în sensul că cuvintele și propozițiile sunt categorii gramaticale, iar 
noțiunile și judecăţile, numite şi propoziţii logice în logica matematică, raționamentele, sunt 
forme logice ale gândirii. Formele logice se constituie pe baza celor lingvistice. Mulţi logicieni, 
în acest sens, consideră că Aristotel n-a făcut altceva, decât să dea formelor gramaticale ale 
limbii elene o interpretare şi semnificație logică. Propoziția, atât gramatical, cât şi logic 
reprezintă o relație dintre termeni, însă cea gramaticală denotă un sens, pe când cea logică 
stabileşte adevărul, sau falsitatea cunoștințelor printr-o relație de adecvare (corespundere, sau 
necorespundere) cu starea de fapt a lucrurilor. În afară de teoria corespondenţii, mai există şi 
alte modalități, ceva mai complexe, de stabilire a valorii de adevăr a propoziţiilor logice — 
contextual intuitiv, prin reguli speciale în logicile non-standard etc. 

Pentru a ilustra relația dialectică dintre limbă şi logică, pot fi examinate următoarele patru 
afirmaţii: 

1. Soarele este o stea. 

2. Soarele este centrul universului solar. 
3. Soarele există 

4. 2x2=4 

Toate aceste patru propoziții au aceeași formă gramaticală, însă, din punct de vedere 
logic, în prima propoziţie este exprimat o relaţie de incluziune dintre clase (clasa stelelor o 
include pe cea a soarelui), a doua propoziţie este o tautologie, a treia redă faptul existenţei, iar 
cea de a patra este o egalitate. Asta înseamnă că aceeași formă gramaticală are structură logică 
diferită. Deci, limba naturală este imperfectă pentru a reda sensul, existând în ea sinonime, 
omonime, supoziții tacite, context etc. De aceea, logica vine ca o structură de normare a 
limbajului, pentru asigurarea corectitudinii logice şi operării cu argumente și demonstrații în 
întemeierea/dovedirea adevărului cunoştinţelor. În acest context, cunoscutul logician român P. 
Botezatu, susține că „limbajul este o condiție necesară, dar nu şi suficientă pentru construirea 
operaţiilor logice” [9, p. 22]. Este necesar, în sens logic, de formalizare a gândirii, adică de a 
crea aşa tipare (forme) ca noțiunile, judecățile și raționamentele, relativ independente de 
conținutul gândirii, pentru a asigura certitudinea adevărului reflectat de aceste forme. Limbajele 
artificiale au drept scop de a furniza temeiuri neunivoce pentru conceptele discursului ştiinţific. 

Paradigma relaţiei dintre gândire, limbă şi realitate, generalizat, poate fi redată în forma 
unui «triunghi», în care corelează aceste trei concepte ontologice şi gnoseologice: 

G - gândire 
S - simbol (cuvânt, propoziţie) 
R - referință (obiect) 

Deci, corectitudinea cunoştinţelor se axează pe relația dintre simbol şi gândire, 
adecvarea pe relația dintre gândire și referință şi adevărul pe relația dintre simbol şi referință. 
Limbile sunt diferite, iar logica e aceeaşi şi, preponderent, datorită ei este posibilă 
traductibilitatea prin echivalarea sensului dintr-o limbă în alta. 

Ar mai fi de menționat faptul că limba, ca și fenomen cultural, spiritual, se clasifică în 
limbă populară (uzuală), care funcționează la nivel de individ şi tradiție, cu unele particularități 
dialectale, și limba literară (de cultură), care este mai flexibilă la schimbări volitive de către 
oamenii de cultură, sau prin activitatea de cercetare ştiinţifică. Schimbarea limbii are două 
cauze, afirmă loan Oprea în remarcabila lucrare Lingvistică şi filosofie: „baza articulară 
(pronunția) şi lămurirea mentală/psihică a cunoştinţelor” [9, p. 133]. 

Acelaşi autor, menționând valoarea limbii, susține că „forma principală a conștiinței 
individuale şi sociale este conștiința lingvistică” [9, p. 412]. În acest sens, este explicabil faptul 
că la originea mișcării de renaştere națională în R. Moldova a fost, preponderent, problemele ce 
țineau de destinul limbii naționale, limbii române, prin revenirea ei la grafia latină şi 
consolidarea rolului ei în calitate de limbă oficială în stat, iar scriitorii şi lingviştii sau aflat 
printre fruntașii acestei mişcări. 

Nu am fi, probabil, mai convingători în cele expuse anterior, dacă n-am aminti şi de unele 
probleme, care există în domeniul ontologiei limbii. 

e În primul rând, exegeţii în acest domeniu menţionează următorul fapt: „teza că toate 
propozițiile au sens doar datorită faptului că reflectă realitatea (se referă la ea n.n.) este 
nejustificată” [9, p. 159]. Aceasta se întâmplă deoarece, după cum am mai spus şi anterior, 
sensul se referă şi la contextul uzual, extralingvistic, determinat de contextul real al 
comunicării sociale. Esenţa limbii e mai mult decât nişte clişee, strict legate de obiecte. Acest 
lucru îl confirmă unul din reprezentanții consacrați ai semioticii, Umberto Eco, care afirmă 
următoarele: „limbajul nestematelor este diferit, fiecare dintre ele vestește mai multe adevăruri, 
după felul cum este aleasă citirea lor, şi după împrejurările și locurile în care apar. Și cine 
hotărăşte care este modul de interpretare şi care este contextul cel mai potrivit” [5, p. 44). 

e Propoziţiile nu pot fi reduse la forma atomară (pur factuală) doar la enunțuri de tipul 
adevărat sau fals. Astfel modelul empiric al neopozitivismului a eşuat. Limbajul este mai larg 
in utilizare. 

e Primele două probleme justifică, in bună parte, multiplele variante de definire a 
sensului, iar semantica, care este nucleul oricărui sistem lingvistic se reduce, preponderent, la 
sens. 

Funcţiile limbajului în sistemul educaţional 

Educaţia este un fenomen foarte complex şi întruneşte multiple valenţe de ordin social 
(intelectuale, morale, estetice, tehnologice şi psiho-fizice) ce contribuie la stimularea idealului 
fiinţei umane ca obiect al educaţiei, spre a fi şi deveni un element activ al vieţii sociale. Pentru 
a realiza această paradigmă, există un sistem științific şi didactic care are drept obiectiv 

exercitarea unor activități formative, instituționalizate în tipuri, forme şi etape de instruire şi 
educaţie. 

Bineînţeles că științele educaţiei constituie nucleul acestei activități. Arealul acestor 
ştiinţe este impunător, însă epicentrul acestui areal îl constituie Pedagogia şi Psihologia, care 
determină conţinutul instrumentarului educațional la nivel de forme şi tehnici educative. 

Un element esenţial al acestui proces este familia cu acea contribuţie de cei şapte ani de 
acasă, valoarea cărora, în condiţiile imigrației masive şi tehnologizării intense a tuturor sferelor 
de comunicare, se diluează considerabil. 

Ce rol au limba şi limbajul ştiinţific în toată această activitate, şi dacă au, care sunt 
funcțiile lor în educaţie? Diferenţa dintre termenii limbă şi limbaj constă în faptul că limba este 
o entitate logică mai generală, provenită istoric, natural, cu caracter naţional, iar limbajul este 
limba aplicată într-un domeniu al cunoașterii (limbaj ştiinţific, matematic, de programare etc) . 

Astfel, în funcția de comunicare, limba generează conţinutul discursului didactic, adică 
se transformă în limbaj pedagogic, limbaj în domeniul fizicii, istoriei, filosofiei, informaticii, 
filologiei etc, ştiinţe care operează cu o serie de concepte, noțiuni şi termeni specifici 
domeniului. Performanţa cunoaşterii, instruirii cu ajutorul limbajului, depinde foarte mult de 
competențele lingvistice generale, chiar şi în același domeniu specific al matematicii, care 
operează cu expresii simbolice, limba naturală contribuie substanțial la înțelegerea mai 
profundă a conținutului materiei predate. 

Eminescu în acest context, afirma că doar o persoană din zece dispune de inteligență 
lingvistică. Este o concluzie, probabil, mai mult bazată pe intuiție, pentru că nu există o 
metodologie şi indicatori, care ne-ar permite să efectuăm adecvat acest studiu, poate doar 
parțial, prin bogăţia vocabularului, corectitudinea exprimării, flexibilitatea şi creativitatea 
gândirii exprimate verbal, sau scris. Însăşi sintagma inteligenţă lingvistică poate avea mai multe 
sensuri, inclusiv, parțial şi cel ce ține de aplicarea coeficientului IQ, care, însă, dispune de 
indicatori de evaluare. 

Din punct de vedere epistemologic, educația se preocupă de natura cunoașterii şi de felul 
cum sunt organizate şi predate cunoştinţele științifice. Amploarea acestui aspect îl subliniază 
cunoscutul filosof brazilian al educației, A. Niskier: „este o concepție a adevărului şi a 
libertăţii față de ceea ce este predat” [8, p. 44]. Aspectul epistemologic se orientează spre o 
gândire analitică, concentrată asupra semnificației cuvintelor. În acest context, sunt analizare 
noţiuni fundamentale de cauză, judecată, egalitate de şanse, de exemplu, pentru a evalua sensul 
lor şi chiar incoerențele ce pot apărea. Termenii esențiali ai limbajului pedagogic - învăţământ 
formal, informal, curriculă, proiect didactic, tehnologii educaţionale, competenţe, abilități, 
atitudini, școală prietenoasă copilului etc, sunt examinaţi în privinţa semnificației lor, deoarece 
acestea pot fi devalorizate, dacă sunt scoase din contextul lor inițial. 

În dimensiune valorică morală, intelectuală, de exemplu, educaţia abordează natura 
omului, sau existența elementelor socio-culturale care o afectează — criza familiei moderne, 
repercusiunile tehnologizării educaţiei, fragmentarea gândirii analitice, diminuarea valorii 
culturii lingvistice, a culturii literare, artistice autentice etc. Dezvoltarea gândirii critice nu 
totdeauna e orientată spre o analiză eficientă şi evaluare justă a fenomenelor sociale negative 
— lipsa culturii ecologice, culturii comunicării bazată pe respect şi bunăvoință, autoapreciere 
adecvată. Adesea schimbările, reformele în educaţie se referă, prioritar, la aspecte ce țin de 
structură şi eficiență şi mai puţin la ceea ce ţine de conținutul, profunzimea cunoştinţelor, 

creativitate. Formele de evaluare devin tot mai standardizate prin diverse teste cu variante de 
răspuns, se diminuează aspectul oral, dialogal al evaluării pe viu. În general, noţiunea de 
măiestrie pedagogică se îndepărtează de principiul că educăm, preponderent, nu atât prin ceea 
ce spunem informativ, cât prin ceea cine suntem ca personalitate didactică. 

Aceste carenţe au, ca regulă, şi un impact negativ referitor la formarea competenţelor 
lingvistice. Totodată, este de bun augur faptul că, în domeniul organizării şi proiectării 
didactice au apărut noi structuri şi forme, cărora le corespund şi înnoiri terminologice — ciclu de 
studiu, licenţă, masterat, doctorat, studii la distanţă, credite transferabile, contact direct, studiu 
individual, finalități de studii, precondiţii, strategii de evaluare, mobilitate academică, etc. Pe de 
o parte, este îmbucurător şi faptul că se înnoiește vocabularul limbajului uzual al cadrelor 
didactice cu acești şi alți termeni noi, dar, pe de altă parte, e regretabil că adesea se mai 
vehiculează în mediul pedagogic și cel al studenţilor unele expresii greşite, adesea calchieri din 
alte limbi, precum ar fi — auditoriu, în loc de sală de studii, aulă; pereche, în loc de două ore; 
citesc lecţii, în loc de am prelegeri; dau examen, în loc de susţin; seminare, în loc de seminarii; 
feedback, în loc de răspuns; content, în loc de conţinut etc. Acelaşi fenomen uneori se atestă, 
din păcate și în ordonarea stilistică a discursului didactic, în care apar cuvinte și fraze calchiate, 
preponderent, din limba rusă. 

În concluzie, ţinem să formulăm unele sugestii privitor la condiţiile şi acţiunile care, în 
opinia noastră, ar favoriza și facilita funcționarea corectă și eficientă a limbii în sistemul 
educațional. 

e Ar fi, probabil, necesare din partea organelor de resort, unele reglementări juridice 
şi metodice care ar viza sfera funcționării în societate a limbii naţionale, inclusiv în 
sfera educaţiei. În cadrul concursurilor la diverse posturi, inclusiv didactice să fie 
aplicat un indicator ce ţine de abilitatea lingvistică. 

e Să fie concretizate semantic şi utilizate în managementul educaţional, şi în cel ce ţine 
de activitatea didactică la nivel de catedră, facultate și universitate categoriile - ideal 
lingvistic, viziune lingvistică, etalon lingvistic şi personalitate dotată cu competenţe 
lingvistice. 

* În cadrul cercetării în pedagogie şi psihologie ar fi benefic să fie studiată corelația 
dintre abilitățile lingvistice native şi formate, achiziționate educativ. 

e A pune în aplicare de rând cu studiul organizat al limbii şi activități extra curriculare 
— artistice, cercuri literare, discuţii şi alte activităţi cognitive și comunicative. 

e În cadrul studiului limbii la diferite nivele să se țină cont de trei etape - acumulativă, 
de studiu aprofundat şi de interpretare. 

e La nivelul universitar al studiului profesional al limbii se vor aplica tradiţionalele 
criterii — cunoştinţe, competenţe, abilităţi de comunicare, integrare şi aspectul 
atitudinal valoric 

Limba este un organism viu, în permanentă schimbare, în concordanță cu noile realități 
socio-lingvistice. Acest dinamism este benefic limbii şi utilizatorilor ei. Ar fi bine să nu 
pierdem în cadrul acestui proces istoric complex multe dintre achizițiile valorice ale limbii, să 
păstrăm caracterul și tradițiile naţionale, inclusiv în domeniul educaţional. 

